CELEX: 32019D2119
Language: bg
Date: 2019-11-21 00:00:00
Title: Решение (EС) 2019/2119 на Съвета от 21 ноември 2019 година за позицията, която трябва да се заеме от името на Европейския съюз на третото заседание на Конференцията на страните по Конвенцията Минамата относно живака във връзка с приемането на решение за установяване на праговете за отпадъци, съдържащи живак, установени в член 11, параграф 2 от посочената конвенция

11.12.2019   
               
               
                  BG
               
               
                  Официален вестник на Европейския съюз
               
               
                  L 320/117
               
            
         РЕШЕНИЕ (EС) 2019/2119 НА СЪВЕТА
         от 21 ноември 2019 година
         за позицията, която трябва да се заеме от името на Европейския съюз на третото заседание на Конференцията на страните по Конвенцията Минамата относно живака във връзка с приемането на решение за установяване на праговете за отпадъци, съдържащи живак, установени в член 11, параграф 2 от посочената конвенция
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията Минамата относно живака (1) (наричана по-долу „ Конвенцията“) бе сключена от Съюза с Решение (ЕС) 2017/939 на Съвета (2) и влезе в сила на 16 август 2017 г.
                  
               
                     (2)
                  
                  
                     Съгласно Решение MC-1/1 за процедурния правилник, прието от Конференцията на страните по Конвенцията на нейното първо заседание, от страните се очаква да полагат всички усилия, за да постигат консенсус по всички важни въпроси.
                  
               
                     (3)
                  
                  
                     Очаква се на третото си заседание на 25—29 ноември 2019 г. Конференцията на страните по Конвенцията (COP3) да приеме решение (наричано по-долу „предложеното решение“) относно праговете за отпадъците, съдържащи живак, установени в член 11, параграф 2 от Конвенцията, в резултат на което ще се определи приложното поле по отношение на отпадъците на член 11 (Отпадъци, съдържащи живак) от Конвенцията. Съгласно член 11, параграф 3 от Конвенцията отпадъците, съдържащи живак, попадащи в приложното поле на член 11, параграф 2 от Конвенцията, следва да се управляват по екологосъобразен начин. Следователно всеки праг, установен съгласно с член 11, параграф 2 от Конвенцията, включително за отпадъци, замърсени с живак или живачни съединения, следва да бъде установен на равнище, което да гарантира, че всички такива отпадъци, които излагат на опасност здравето на човека или околната среда, се управляват екологосъобразно.
                  
               
                     (4)
                  
                  
                     Целесъобразно е да се определи позицията, която трябва да се заеме от името на Съюза на COP3, тъй като ако бъде прието, предложеното решение, ще има правни последици, доколкото страните по Конвенцията ще трябва да предприемат мерки, за да го приложат на национално или регионално, или и на двете равнища.
                  
               
                     (5)
                  
                  
                     Съюзът допринесе значително за развитието на свързаните с отпадъците разпоредби на Конвенцията, както и за довелата до предложеното решение междусесийна експертна работа, чието начало бе поставено с Решение MC-2/2, прието от Конференцията на страните по Конвенцията на второто ѝ заседание.
                  
               
                     (6)
                  
                  
                     Достиженията на правото на Съюза вече изискват всички посочени в член 11, параграф 2 от Конвенцията отпадъци, съдържащи живак, да се управляват, без да се застрашава човешкото здраве и без да се нанасят вреди на околната среда, независимо от съдържанието на живак в тях.
                  
               
                     (7)
                  
                  
                     Съюзът следва да подкрепи приемането само на такова решение на COP3, което е в съответствие с достиженията на правото на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза на третото заседание на Конференцията на страните по Конвенцията Минамата относно живака (COP 3), е да бъде подкрепено приемането на решение относно праговете за отпадъците, съдържащи живак, което е в съответствие с достиженията на правото на Съюза.
         
         
            Член 2
            Представителите на Съюза могат да договорят уточнения на позицията, посочена в член 1, доколкото те са в съответствие с достиженията на правото на Съюза, в зависимост от развитието на обстоятелствата на COP 3 и като се консултират с държавите членки по време на координационните срещи на място, без да е необходимо допълнително решение на Съвета.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 21 ноември 2019 година.
            
               
                  За Съвета
               
               
                  Председател
               
               H. KOSONEN
            
         
         
            (1)  OВ L 142, 2.6.2017 г., стp. 6.
         
            (2)  Решение (ЕС) 2017/939 на Съвета от 11 май 2017 г. за сключване от името на Европейския съюз на Конвенцията Минамата относно живака (ОВ L 142, 2.6.2017 г., стр. 4).